5. melléklet a .../2024. (... ...) MNB rendelethez

A befektetési alap és a befektetési alapkezelő felügyeleti jelentéseire vonatkozó kitöltési előírások

# I. A felügyeleti jelentésre vonatkozó általános szabályok

## 1. Kapcsolódó jogszabályok, fogalmak, rövidítések

A felügyeleti jelentés teljesítése során alkalmazandó jogszabályok körét az 1. melléklet 1. pontja, a táblákban és a kitöltési előírásokban használt rövidítéseket az 1. melléklet 2. pontja, a fogalmak értelmezésére vonatkozó rendelkezést az 1. melléklet 3. pontja határozza meg.

## 2. A felügyeleti jelentés formai követelményei

2.1. A Kbftv. hatálya alá tartozó befektetési alapkezelők, illetve befektetési alapok éves beszámolóját tartalmazó pdf formátumú fájlokat az ERA rendszeren belül elérhető, alábbi űrlapokhoz történő csatolás útján kell beküldeni:

**E-ügyintézés – Tőkepiac / Bejelentések / Befektetési alapkezelő működése**

**TFF\_1007\_v1**„Bejelentő űrlap a Kbftv. 167. § (1) bekezdés i) pontján alapuló - az Alapkezelő közgyűlése által jóváhagyott, független könyvvizsgálói jelentéssel ellátott számviteli beszámolójának megküldésére vonatkozó – bejelentési kötelezettség teljesítéséhez”.

**E-ügyintézés - Tőkepiac / Bejelentések / Befektetési alap működése**

**TFF\_1008\_v1** „Bejelentő űrlap a Kbftv. hatálya alá tartozó befektetési alapok jóváhagyott, független könyvvizsgálói jelentéssel ellátott számviteli beszámolójának megküldésére vonatkozó – bejelentési kötelezettség teljesítéséhez”.

2.2. A felügyeleti jelentés további formai követelményeit a 2.3. pontban foglaltak kivételével az 1. melléklet 4. pontja határozza meg.

2.3. A „Zöld pénzügyi termékek esetében szolgáltatandó adattartalom” megnevezésű jelentés (a továbbiakban: ZPTN jelentés) formai és technikai követelményeit az ERA rendszer Felhasználói kézikönyve, valamint az ERA – ZPT termékbejelentő szolgáltatás Felhasználói kézikönyve határozza meg.

## 3. A felügyeleti jelentés tartalmi követelményei

A felügyeleti jelentés tartalmi követelményeit az 1. melléklet 5. pontja határozza meg.

# II. A táblákra, űrlapokra vonatkozó részletes szabályok

## **1. 50A Befektetési alap nettó eszközértékének megállapítása és 50W Befektetési alap egy jegyre jutó nettó eszközértéke**

Az 50A és az 50W kódú táblát a nyilvánosan létrehozott befektetési alapok esetében naponta vagy hetente kell jelenteni. A nettó eszközértéket hetente vagy annál ritkábban megállapító, nyilvánosan létrehozott alapoknál a nettó eszközértéket az adatszolgáltatást megelőző hét utolsó munkanapjára kell megállapítani, amely a nettó eszközérték vonatkozási napja is egyben.

A zártkörűen létrehozott alapok havonta jelentenek.

Az 50A és az 50W kódú táblában az ugyanazon időpontra vonatkozó, azonos adatoknak (ISIN, nettó eszközérték, egy jegyre jutó nettó eszközérték) meg kell egyezniük.

### 50A Befektetési alap nettó eszközértékének megállapítása

**A tábla kitöltése**

A tábla a nettó eszközértéket és az egy jegyre jutó nettó eszközértéket befektetési jegy sorozatonként tartalmazza. Az egy befektetési jegyre jutó nettó eszközértéket a matematika szabályai szerinti kerekítéssel, 6 tizedesjegy pontossággal kell megadni. Az itt jelentett értéknek meg kell egyeznie a sorozat nettó eszközközértéke és a kibocsátott befektetési jegyek darabszáma (az 50W kódú tábla 9. oszlopában jelentett záró darabszám) hányadosával.

Az illikvid eszközök elkülönítésével képzett sorozatot nem sorozatként, hanem önálló alapként kell jelenteni.

A tábla vonatkozási ideje a forgalmazás-elszámolási nap.

A táblát forintban kell kitölteni. A forintra történő átszámítást a kezelési szabályzatnak megfelelően, amennyiben a kezelési szabályzat erről nem rendelkezik, akkor az MNB által közzétett, a vonatkozási napon érvényes hivatalos devizaárfolyamon kell elvégezni.

Ebben a táblában a kötelezettségeket negatív értékként kell megadni.

A táblában az 50A01-től az 50A17-tel kezdődő sorkódú, valamint az 50A3-50A623 sorkódú sorok esetében az alap egészére vonatkozó adatokat kell jelenteni.

Az 50A201-50A299 sorkódú ismétlő blokkok a befektetési jegy sorozatonkénti adatait tartalmazzák. A befektetési alap minden sorozatát szükséges feltüntetni, így az eszközzel nem rendelkező sorozatokat is. Az 50A201 blokkot minden alap esetében ki kell tölteni, akkor is, ha nincs külön sorozat. Ha több sorozat van, akkor azokat a költségeket, díjakat, amelyek a befektetési alap szintjén jelentkeztek, becsléssel (pl. a rendelkezésre álló legutolsó piaci értékek arányában) kell szétosztani a sorozatok között.

A sorozatoknál szereplő követelések és kötelezettségek kimutatásánál a nettó eszközértékben szereplő elhatárolt értéket kell feltüntetni.

Az ismétlő blokkon belüli egyéb követelés sorba akkor kell adatot írni, ha az egyéb követelésekből a sorozatra jutó rész egyértelműen elkülöníthető.

A tábla tartalmazza mindazon eszközöket, amelyekbe az alapok a 78/2014. (III. 14.) Korm. rendelet szerint befektethetnek.

Az állampapírok – a limiteknek megfelelően – az OECD és a nem OECD állampapírok csoportjába sorolandók.

**A tábla oszlopai**

**1. oszlop:** A befektetési alapban lévő egyes eszközök neve, az 50A01 és 50A02 kezdetű soroknál a számlavezetők megnevezése. Az 50A02 kezdetű sorok esetében a számlavezető megnevezését ki kell egészíteni a betét lejárati dátumával is, a következő formátumban: bank neve, ÉÉÉÉHHNN (pl.: XYZ Bank, 20210621). Az 50A13 kezdetű soroknál az ingatlanok címe, az 50A1563 kezdetű soroknál a kölcsönnyújtó megnevezése.

**2. oszlop:** értékpapír esetén az ISIN kód; az 50A01 és az 50A02 kezdetű sorok esetében a számlavezető intézménynek, az 50A1563 kezdetű soroknál pedig a kölcsönnyújtónak az ISO 9362 nemzetközi szabvány szerint meghatározott azonosító kódja [SWIFT/Bank Identifier Code (11 karakter)]; az 50A13 kezdetű soroknál az ingatlan helyrajzi száma. Ha a kölcsönnyújtónak nincs BIC kódja (Bank Identifier Code), akkor alkalmazható a LEI-kód (Legal Entity Identifier) vagy a KSH-törzsszám. Az 50A17 kezdetű sorok esetén a hitel, kölcsön felvevőjének a LEI-kódja vagy a KSH-törzsszáma.

**3. oszlop:** az alapban található eszközök darabszáma.

**4. oszlop:** a befektetési és egyéb eszközöknek az alap kezelési szabályzatában foglalt értékelési elvek szerint kiszámított értéke. A nem forintban denominált eszközöket a vonatkozási napon érvényes, az MNB által közzétett hivatalos devizaárfolyamon forintra átszámítva kell jelenteni.

**5. oszlop:** az eszközök nettósított kockázati kitettségének a 78/2014. (III. 14.) Korm. rendelet 22. § (2) bekezdése szerint kiszámított értéke.

**6. oszlop:** Annak a devizának az ISO kódja, amelyikben az adott sorban szereplő eszköz denominált. Ha ugyanazon eszközre különböző devizákban is van az alapnak pozíciója, akkor devizánként külön sorban kell azokat jelenteni.

**A tábla sorai**

**50A051 sor:** megfelelően likvid értékpapírnak minősül a tőzsdén jegyzett vagy elismert értékpapírpiacon forgalmazott olyan értékpapír, amelynek az utolsó naptári negyedévben mért napi átlagos forgalma meghaladja a százmillió forintot.

**50A052 sor:** az a tőzsdei papír, amely nem minősül megfelelően likvid értékpapírnak.

**50A06 sor:** az itt szereplő értékpapírok a befektetési korlátok szempontjából nem képeznek önálló kategóriát, rájuk a tőzsdén nem jegyzett értékpapírok korlátjai az irányadók.

**50A07 sor:** a befektetési korlátok szempontjából az itt szereplő értékpapírok is a tőzsdén nem jegyzett értékpapírok közé sorolandók.

**50A0815 Egyéb, illetve 50A092 Egyéb sor:** a 78/2014. (III. 14.) Korm. rendelet 48. § (3) bekezdése szerinti ingatlantársaságnak nyújtott kölcsönt – a futamidőtől függően – ezek valamelyikében kell jelenteni.

**50A10 sor:** a Kbftv. 4. § (1) bekezdés 21. és 61. pontjában meghatározott értékpapírok.

**50A11 és 50A12 kezdetű sorok:** a derivatív pozíciókat tételesen (kötésenként) kell jelenteni. Ha egy nyitott ügyletnek csak egy részét zárják le, akkor az eredeti ügyletnek azt a részét kell szerepeltetni, amelyik továbbra is nyitott (a kötéskori elvi főösszeg megfelelő részét).

**50A131 és 50A132 kezdetű sorok:** csak az adatszolgáltató által tulajdonolt ingatlanokat kell szerepeltetni.

**50A14 kezdetű sorok:** a követelések között szerepel minden, a nettó eszközértéket növelő követelés, függetlenül a követelés típusától (eredetétől).

**50A143 sor:** az óvadéki repó ügyletek azonnali lábából származó követelések és az óvadéki repóba vétel után járó kamat időarányos része.

**50A144 sor:** a szállításos repó ügyletek határidős lábából származó követelések.

**50A145 sor:** az értékpapír-kölcsön ügyletek határidős lábából származó követelések aktuális piaci értéke.

**50A1461 sor:** az ingatlantranzakciókkal kapcsolatos követelések, beleértve azokat is, amelyek az 50A1561 sorban jelzett jogcímeknél követelésként, nem pedig kötelezettségként jelentkeznek.

**50A15 kezdetű sorok:** a kötelezettségek között szerepel minden, a nettó eszközértéket csökkentő tartozás, függetlenül a tartozás típusától (eredetétől).

**50A153 sor:** az óvadéki repó ügyletek azonnali lábából származó kötelezettségek és az óvadéki repóba adás után fizetendő kamat időarányos része.

**50A154 sor:** a szállításos repó ügyletek határidős lábából származó kötelezettségek.

**50A155 sor:** az értékpapír-kölcsön ügyletek határidős lábából származó kötelezettségek.

**50A1561 sor:** az ingatlan tranzakciókkal kapcsolatos kötelezettségek (vételárhátralék, adók, illetékek, jutalékok, tanácsadási díjak stb.) az ingatlanfinanszírozáshoz kapcsolódó hitelek nélkül.

**50A1562 sor:** az ingatlanhasznosításhoz kapcsolódó kötelezettségek (pl. karbantartási költség, közüzemi díjak, őrzés, káresemények, építményadó).

**50A1563 sor:** az ingatlanfinanszírozás, ingatlanberuházás finanszírozása céljából felvett kölcsönök.

**50A16 sor:** azok az ingatlantársaságok, amelyekre érvényesülnek a 78/2014. (III. 14.) Korm. rendelet VII. fejezetében meghatározott szabályok.

**50A3 sor:** a befektetési alap azonosítására szolgáló ISIN kód. Minden jelentésnél ugyanannak a befektetési jegy sorozatnak az ISIN kódját kell beírni.

**50A5 sor:** a befektetési alap nyilvántartási devizanemének ISO kódja.

**50A61 sor:** kapott/adott óvadék nettó értéken, a nettó eszközértékben kimutatott értékkel ellentétes előjellel.

**50A63 sor**: a Kbftv. 4 § (1) bekezdés 69. pontjában meghatározott likvid eszközök összesen értéke.

A nettó eszközértékre vonatkozóan teljesülnie kell a következő, táblán belüli elvi összefüggésnek:

50A2011,2 + 50A2021,2 + …+ 50A2991,2 =50A01,4+50A02,4 +…+ 50A17,4 + (50A2013,4 +502014,4) + (50A2023,4 + 50A2024,4) +…+ (50A2993,4 + 50A2994,4).

Tekintettel arra, hogy kerekített értékek összegzéséről van szó, a gyakorlatban legfeljebb 1000 forintos eltérés megengedett a fenti egyenlet két oldala között.

### 50W Befektetési alap egy jegyre jutó nettó eszközértéke

**A tábla kitöltése**

A nettó eszközértéket naponta megállapító alapok napi gyakorisággal, míg a nettó eszközértéket hetente vagy annál ritkábban megállapító, nyilvánosan létrehozott alapok heti gyakorisággal teljesítik a jelentést. A zártkörűen létrehozott alapok havonta jelentenek. Az alap azon adatait tartalmazza a tábla, amelyekre az adatszolgáltató az 50A kódú táblában a tárgynapra vonatkozóan adatokat jelentett.

A nem forintban denominált alapok esetében a forintra történő átszámítást az 50A táblánál megadott szabályok szerint kell elvégezni.

**A tábla oszlopai**

**4. oszlop: Egy jegyre jutó nettó eszközérték**

Az adatot6 tizedesjegy pontossággal kell megadni.

**A tábla sorai**

**50W2 sor:** a befektetési alap azonosítására szolgáló ISIN kód. Minden jelentésnél ugyanannak a befektetési jegy sorozatnak az ISIN kódját kell beírni. Megegyezik az 50A3 sorban szereplő kóddal.

## 2. 50C Portfóliók hozama, költsége, az alapkezelő díjbevétele

**A tábla kitöltése**

A külföldön kibocsátott, de az adatszolgáltató által kezelt alapok adatait is jelenteni kell a táblában.

A táblát a befektetési alapok esetében befektetési jegy sorozatonként kell kitölteni.

A táblában a már nyilvántartásba vett, de eszközökkel még nem rendelkező alapok sorozatait is jelenteni kell.

Minden egyes sorozat kizárólag egy besorolás alatt szerepelhet.

A 78/2014. (III. 14.) Korm. rendelet hatálya alá nem tartozó befektetési alapnak kell tekinteni a 78/2014.   
(III. 14.) Korm. rendelet 1/A. §-ában, illetve 1/L. §-ában nevesített, az (EU) 2017/1131 európai parlamenti és tanácsi rendelet által szabályozott pénzpiaci alapot, illetve a zártkörű befektetési alapot és a nyilvános, belépési korláttal rendelkező ingatlanalapot.

A 78/2014. (III. 14.) Korm. rendelet hatálya alá nem tartozó befektetési alapok besorolását az MNB honlapján közzétett „Befektetési politika” kódtár alapján, a 78/2014. (III. 14.) Korm. rendelet hatálya alá tartozó befektetési alapok besorolását az MNB honlapján közzétett „Befektetési politika kódtára a 78/2014. (III. 14.) Korm. rendelet szerint” kell elvégezni.

A 78/2014. (III. 14.) Korm. rendelet hatálya alá nem tartozó befektetési alapok kategóriába sorolásának kiegészítő szabályai:

a) kötvény- és pénzpiaci alap nem tartalmazhat részvénytípusú eszközöket; a határidős eladással fedezett részvények ebből a szempontból kötvényjellegű eszköznek minősíthetők, az eszköz futamideje ilyenkor megegyezik a határidős ügylet hátralévő lejárati idejével;

b) a befektetési jegyeket az őket kibocsátó alap kategóriájának megfelelően kell figyelembe venni;

c) a befektetési alapokba fektető alap besorolását a mögöttes termék kategóriájának megfelelően kell figyelembe venni.

**A tábla oszlopai:**

**1. oszlop:** az alapkezelő által kezelt egyes portfóliók neve (a tábla sorainak megfelelő bontásban).

**2. oszlop:** befektetési alapok esetében, amennyiben rendelkeznek ISIN kóddal, akkor a befektetési jegy sorozat ISIN kódja, egyéb esetben az alapkezelő által megadott azonosító. Kezelt portfóliók esetében a portfólió egyedi azonosítója. Pénztári és biztosítói portfólió esetén a portfólió egyedi azonosítására alkalmas azonosító. Az azonosítók előállításáról és a vagyonkezelő részére történő átadásról a pénztárak, illetve biztosítók gondoskodnak. A további portfóliók egyedi azonosítóit úgy kell kialakítani, hogy az egyértelműen lehetővé tegye az alátámasztó dokumentumokkal történő azonosítást.

A pénztári portfóliókat azonosító kód nyolc karakterből áll, amely szóközt, vesszőt és pontot nem tartalmazhat. Az azonosító kód első két karaktere a pénztár típusának – önkéntes nyugdíjpénztár esetében „OP”, egészségpénztár, önsegélyező pénztár, egészség- és önsegélyező pénztár esetében „EP”, magánnyugdíjpénztár esetében „MP” –, a következő három karakter a pénztár nevének azonosítására szolgál, az utolsó három karakter egy számkombináció, melynek lehetséges legkisebb értéke „001”, lehetséges legnagyobb értéke „999”.

A biztosítói portfólió esetében az eszközalap azonosító kód egy, a biztosító által kialakított, az egyes eszközalapokat azonosító hatjegyű kód. A hatjegyű kódot a biztosítónak úgy kell megképeznie, hogy annak első 2 karaktere egyértelműen utaljon a biztosító nevére, amelyet közvetlenül követ egy négy számjegyből álló kombináció. Amennyiben több biztosító nevének azonos a két kezdőbetűje, úgy javasolt az első kezdőbetűt követően egy jellegzetes további betű alkalmazása.

**3. oszlop:** a tárgynegyedév utolsó napjára (utolsó forgalmazási nap) a portfólió kiszámított értéke (nettó eszközérték), forintban kifejezve. A nem forintban denominált befektetési alapok esetében a nettó eszközértéket a negyedév fordulónapján érvényes, az MNB által közzétett hivatalos devizaárfolyamon kell átszámolni. Ha a tárgynegyedév során egy portfólió vagyonkezelési mandátuma megszűnik, vagy egy alap megszűnik, akkor a nettó eszközérték oszlopba 0 értéket kell írni (mert a tárgynegyedév utolsó napjára vonatkozik ez az oszlop). A tábla többi oszlopát (amelyek nem egy időpontra, hanem egy időszakra vonatkoznak) értelemszerűen kell tölteni.

**4. oszlop:** az alapkezelő által megadott, az alap, a pénztári, biztosítói vagy egyéb portfólió teljesítményének összehasonlító értékelésére szolgáló, előre kiválasztott mutató (referenciaindex, benchmark) negyedéves, nem évesített értéke, 2 tizedesjegy pontossággal (pl. 2,14% esetén 2,14-et kell beírni). Több tőkepiaci indexből álló referenciahozam esetén a referenciahozam az egyes tőkepiaci indexek hozamának súlyozott átlaga.

**5. oszlop:** az alap vagy a pénztári, biztosítói, illetve egyéb portfólió nettó (vagyis mindenfajta költség levonása utáni) negyedéves, nem évesített hozama, 2 tizedesjegy pontossággal.

**6. oszlop:** az 1. oszlopban tételesen felsorolt befektetési jegy sorozatok, pénztárak, biztosítói portfóliók, illetve egyéb portfóliók száma.

**7. oszlop:** az I-III. negyedév tekintetében az alapkezelési és portfóliókezelési díjaknak az alapkezelőnél bevételként elszámolt tárgynegyedévi összege. A IV. negyedév tekintetében az alapkezelési és portfóliókezelési díjaknak az alapkezelőnél bevételként elszámolt tárgynegyedévi összege és a sikerdíjaknak az alapkezelőnél bevételként elszámolt adott évre vonatkozó összege.

**8. oszlop:** a) az I-III. negyedév tekintetében az adott negyedévben a kezelt alapra terhelt költségek. A kezelési szabályzat vonatkozó részében rögzítettek szerint kiszámolt és a befektetési alapra terhelt költségeket kell jelenteni. A sikerdíj kivételével minden olyan költséget figyelembe kell venni, ami számvitelileg az alapot terheli (tehát az elszámolt és az elhatárolt költségeket is jelenteni kell, és az is közömbös, hogy az elnevezésben díj, vagy költség szerepel). Nem kell figyelembe venni a befektetéshez közvetlenül kapcsolódó költségeket (pl. értékpapír tranzakciós költségek, fizetett opciós díjak). Az alapra terhelt költségeket is sorozatonként kell jelenteni. Azokat a költségeket, amelyek a befektetési alap szintjén jelentkeznek és nem rendelhetők hozzá egyértelműen egy sorozathoz, becslés alkalmazásával (pl. a piaci értékek arányában) kell szétosztani a sorozatok között. b) A IV. negyedév tekintetében az adott negyedévben az a) alpont szerint a kezelt alapra terhelt költségek, kiegészítve a sikerdíjaknak az alapra költségként elszámolt, adott évre vonatkozó összegével.

A meghatározás alapján a 7. és 8. oszlopban is felsorolt költségeket mindkét oszlopban szerepeltetni szükséges.

**9. oszlop:** kódtár („Működési forma”) szerint.

**A tábla sorai:**

**50C51 sor**: Halmozódástól tisztított összesen I. = (alapok + pénztárak + biztosítói portfóliók + egyéb portfóliók) - (a pénztári, biztosítói, egyéb portfóliókban lévő saját befektetési alapok befektetési jegyei)

**50C511 sor**: Halmozódástól tisztított összesen II. = (alapok + pénztárak + biztosítói portfóliók + egyéb portfóliók) - (az alapokban és a pénztári, biztosítói, egyéb portfóliókban lévő saját befektetési alapok befektetési jegyei)

**50C5111 sor:** Halmozódástól tisztított összesen III. = (alapok + pénztárak + biztosítói portfóliók + egyéb portfóliók) - (az alapokban és a pénztári, biztosítói, egyéb portfóliókban lévő hazai befektetési alapok befektetési jegyei)

## 3. 50GA Fogyasztói panaszügyekre vonatkozó adatok I. és 50GB Fogyasztói panaszügyekre vonatkozó adatok II.

**A táblákban használt fogalmak:**

Fogyasztó: az önálló foglalkozásán és gazdasági tevékenységén kívül eső célok érdekében eljáró természetes személy.

Panasz: Az adatszolgáltató magatartására, tevékenységére vagy mulasztására vonatkozó, fogyasztóktól érkezett panaszok, amelyeket a panaszkezelésről szóló jogszabályok a panasznyilvántartó rendszerben rögzíteni rendelnek.

### 50GA Fogyasztói panaszügyekre vonatkozó adatok I.

A tábla a panaszok témája szerinti bontásban tartalmazza az adatszolgáltatóhoz a tárgyidőszakban érkezett panaszok számát.

**A tábla oszlopai**

A **24. oszlop**ban szereplő, tárgyidőszakban nyilvántartásba vett panaszügyek panasztípusok szerinti bontását az **1-23. oszlop** tartalmazza. Az 50GA kódú tábla kitöltése során minden, a tárgyidőszakban érkezett panaszt egyszer kell figyelembe venni, vagyis az egyes panasztípusokba besorolt panaszok összesített darabszámának meg kell egyeznie a tárgyidőszakban érkezett panaszok összesített darabszámával (az 50GA1;24 mező értékével). Ennek érdekében, ha egy panasz több panasztípusba is besorolható, akkor a panasz elsődleges témája szerint kell a besorolást elvégezni.

Tájékoztatási hiányosság

* szerződéskötés előtt: ha a panasz elsősorban arra vonatkozik, hogy az ügyfelet az adatszolgáltató hiányosan, tévesen, vagy bármilyen egyéb okból nem megfelelően tájékoztatta az adott konstrukcióról, annak kockázatairól, az ügyfelet terhelő többletköltségekről, vagy bármilyen olyan tényezőről, amely az ügyfél szempontjából lényeges lehet a megfelelő üzleti döntés meghozatalához;
* szerződéskötés után (szerződés fennállása alatt): ha a panasz a szerződéskötés utáni időszakban történt tájékoztatási hiányosságra vonatkozik (pl. szerződéses feltételek változásával, kondícióváltozással, jogokkal és kötelezettségekkel kapcsolatos téves, illetve hiányos tájékoztatás, portfólió-kimutatás „hiányos” tartalma);
* szerződés megszűnéséhez kapcsolódóan: ha a panasz a szerződés megszűnésével kapcsolatos vagy már megszűnt szerződéssel kapcsolatos hiányos, téves vagy egyéb okból nem megfelelő tájékoztatásra vonatkozik.

Előzetes tájékozódási kötelezettség

A jogszabályban előírt alkalmassági, illetve megfelelési teszt elvégzésével, értékelésével és eredményével kapcsolatosan megfogalmazott panasz. Itt kell feltüntetni azokat a panaszokat is, amelyek az alkalmassági jelentéssel, illetve nyilatkozattal kapcsolatosan fogalmaznak meg kifogásokat (ideértve a jelentés vagy nyilatkozat átadásának elmaradását, késedelmes átadását, tartalmára vonatkozó észrevételeket).

Rendszeres, rendkívüli tájékoztatás, jelentési kötelezettség

A jogszabályban előírt rendszeres és rendkívüli tájékoztatási és jelentési kötelezettséggel (ideértve annak teljesítését, tartalmát, késedelmes teljesítését vagy teljesítésének hiányát) összefüggésben keletkező valamennyi panasz.

Árfolyam

* Egyes tranzakcióknál az árfolyam konkrét mértékének kifogásolása,
* az ügyfél szerint nem megfelelő árfolyam alkalmazása a kalkulációban,
* az árfolyam nem megfelelő figyelembevétele vagy figyelmen kívül hagyása egy-egy pénzügyi instrumentum értékének meghatározásánál,
* árfolyamváltozás kifogásolása,
* minden egyéb, az árfolyammal kapcsolatos panasz.

Szolgáltatás minősége

Az ügyfelekkel szemben tanúsított magatartás, udvariatlan kiszolgálás, nehezen elérhető ügyintézők, ügyintézés lassúsága stb.

Ösztönzők

A Bszt., valamint a 15/2017. (VI. 30.) NGM rendelet értelmében a befektetési alapkezelő a befektetési szolgáltatás, illetve kiegészítő szolgáltatás nyújtásával kapcsolatban csak akkor fogadhat el, fizethet, illetve nyújthat bármilyen díjat, jutalékot, illetve nem pénzbeli juttatást, amennyiben ezek az ügyfélnek nyújtott szolgáltatás minőségét növelik. Ebben a kategóriában a fogyasztóktól beérkezett azon panaszokat kell feltüntetni, amelyek az ösztönzőkkel kapcsolatosak (ideértve az ösztönzőkre vonatkozó tájékoztatást is).

Jutalék, költség, díj mértéke

A portfólió-kezelési tevékenységhez kapcsolódóan vagy egyéb címen felszámított jutalék, költség, díj mértéke, vagy új díj bevezetése miatti panasz.

Kamat, hozam mértéke

A nettó eszközérték számításával, az egy jegyre jutó nettó eszközérték meghatározásával kapcsolatos kifogások.

Nyilvántartási hiányosság

A megbízható és naprakész nyilvántartást biztosító számviteli és informatikai háttér hibáira, valamint az ügykezelés, adminisztráció során előforduló hibák (hibás bizonylat, beadvány elvesztése stb.) miatti panaszok.

IT rendszerhiba

Olyan, az adatszolgáltató informatikai háttér-rendszerére vonatkozó panasz, amely nem tartozik az elektronikus szolgáltatás kategóriába, így különösen a számlavezető- és nyilvántartási rendszer hibájára, elérhetetlenségére vonatkozó panasz.

Elszámolás

Ide sorolandók azok a panaszok, amelyek elszámolási vitát eredményeznek egyes tranzakciókkal (átutalási-átvezetési megbízás, portfólió-kezelési megbízás stb.) kapcsolatosan.

Számlaegyenleg vitatása

Minden olyan fogyasztói panasz, amely arra vonatkozik, hogy a fogyasztónak nyújtott bármely kimutatás ellentmondásban áll bármely más, a szolgáltatótól származó kimutatással vagy egyéb bizonylattal.

Megbízás teljesítése

Azok a panaszok, amelyek egyes tranzakciók hibás vagy elmaradt teljesítéséből erednek.

Egyoldalú szerződésmódosítás

Az ügyféllel kötött szerződés kamatának, díjának, minden egyéb költségnek vagy feltételnek a módosítása.

Elektronikus szolgáltatás

Azok a panaszok, amelyek kifejezetten az elektronikus eszköz nem kielégítő működésére, rendszerbeli hiányosságára vonatkoznak.

Jogosulatlan tevékenység

Az MNB engedélyének hiányában végzett engedélyköteles tevékenységgel kapcsolatos panaszok.

Pénzügyi visszaélés

Minden olyan beadvány, amelynek tárgya bűncselekmény elkövetésének (pl. csalás, pénzmosás) gyanúját veti fel.

Titoktartás

A jogszabály által védeni rendelt tény, információ, adat (így különösen az értékpapírtitok) adatszolgáltató által történő jogosulatlan kiadását, felhasználását, hozzáférhetővé tételét kifogásoló panasz, ide nem értve a Nemzeti Adatvédelmi és Információszabadság Hatóság feladatkörébe tartozó, személyes adatok kezelését kifogásoló panaszokat.

Ügynök

Az adatszolgáltató ügynökének tevékenységével kapcsolatos panaszok.

Méltányossági kérelem

Díjakkal, költségekkel, jutalékokkal, megbízásokkal stb. kapcsolatos kérelmek elintézésére tett panaszok.

Egyéb

Minden, a fenti kategóriákba nem sorolható panasz.

**A tábla sorai**

**50GA11-50GA18 sor:** a Kbftv. 6. § (1) és (2) bekezdésében, illetve a Kbftv. 7. § (1)–(3) bekezdésében meghatározott tevékenységek (vagyis a szolgáltatási ágak).

### 50GB Fogyasztói panaszügyekre vonatkozó adatok II.

**A tábla sorai**

**50GB1** **kezdetű sorok**

Az összesített adat megadása mellett a panaszkezelés időtartama és a panaszügyek megalapozottsága szerinti megbontásban is jelenteni kell a lezárt panaszok számát.

**50GB2 Folyamatban lévő panaszügyek száma az időszak végén**

A tárgyidőszak végén még lezáratlan, folyamatban lévő panaszügyek száma.

**50GB31 Panaszügyekkel, panaszkezeléssel foglalkozó személyek száma (fő)**

Azon személyek száma, akik teljes munkaidőben foglalkoznak az intézmény érdekében a panaszügyekkel, panaszkezeléssel (akár munkavállalóként, akár egyéb jogviszony keretében). A tárgynegyedév végi állományi létszámot kell megadni.

**50GB33 Kártérítés kifizetésével érintett szerződések száma (db)**

Azon szerződések vagy megbízások darabszáma, amelyekre vonatkozóan az adatszolgáltató kifizette az 50GB32 sorban szereplő kártérítési összeget.

**50GB34 Fogyasztók száma az időszak végén (fő)**

Azon, fogyasztónak minősülő személyek száma, akik részére az adatszolgáltató a Kbftv. 6. § (1) és (2) bekezdése, valamint a 7. § (1)–(3) bekezdése szerinti tevékenységet nyújt. Ha ugyanazon személy részére az adatszolgáltató a Kbftv. szerinti tevékenységek közül többet is végez, akkor is csak egyszer kell figyelembe venni az adott személyt.

**50GB341** **Aktív fogyasztók száma az időszak végén (fő)**

Azon fogyasztók száma, akik az elmúlt negyedévben valamilyen szolgáltatást (pl. befektetési tanácsadást) igénybe vettek, vagy akiknek ügyfélszámláján vagy értékpapírszámláján egyenleg szerepel.

**50GB35 Fogyasztók részére vezetett értékpapírszámlák száma (db)**

A fogyasztók részére vezetett, a Tpt. 5. § (1) bekezdés 46. pontja szerinti értékpapírszámlák száma.

**50GB36 Fogyasztók részére vezetett ügyfélszámlák száma (db)**

A lakossági ügyfelek részére vezetett, a Tpt. 5. § (1) bekezdés 130. pontja szerinti ügyfélszámlák száma.

## 4. 50H Kereskedési partnerek, letétkezelők

**A tábla kitöltése:**

A befektetési alapkezelő által, a befektetéskezelési tevékenysége során, az üzletkötéshez igénybe vett kereskedési partnereket, letétkezelőket kell a táblában felsorolni partnerenként, letétkezelőnként külön-külön sorban kimutatva a velük szemben fennálló kitettség értékét.

A táblában csak azokat a partnereket kell szerepeltetni, amelyekkel szemben az intézménynek kitettsége van. Ez azt jelenti, hogy nem kell azokat a partnereket felsorolni, amelyek esetében a 6–10. oszlop mindegyikébe nulla kerülne.

A külföldi pénznemben fennálló számlaegyenlegek értékét és a külföldi devizában denominált értékpapírokat forintban kell szerepeltetni. Az átváltási árfolyam a számviteli politikában, kezelési szabályzatban, egyéb dokumentumokban (szerződés) meghatározott árfolyam, illetve, ha ilyen nincs, akkor a negyedév végén érvényes, MNB által közzétett hivatalos árfolyam.

Az értékpapírok piaci értékének meghatározásához (a 9. és 10. oszlopnál) az alapkezelő befektetési alapokra vonatkozó kezelési szabályzatában, illetve egyedi portfóliók esetében a szerződésben előírt értékelési szabályokat kell alkalmazni.

**A tábla oszlopai:**

**1. oszlop Kereskedési partner, letétkezelő megnevezése**: annak az intézménynek a neve, amelynek szolgáltatásait az alapkezelő igénybe veszi a befektetéskezelési tevékenységéhez kapcsolódóan. Az intézmény neve előtt külön jelölni kell, hogy az adott szolgáltató kereskedési partnernek („ker”) vagy letétkezelőnek („letétkez”) minősül, és amennyiben mindkettő vonatkozik rá, akkor külön soron kell kimutatni a letétkezelői, valamint a kereskedési partneri jogviszonyból származó követelést. Elhelyezett betét esetén kereskedési partnernek (és nem letétkezelőnek) kell tekinteni azt a bankot, amelynél a betétet elhelyezték.

**2. oszlop Kereskedési partner, letétkezelő azonosító kódja**: az intézmény ISO 17442 nemzetközi szabvány szerint meghatározott kódja [LEI-kód: Legal Entity Identifier (20 karakter)]. Ha a kereskedési partner, letétkezelő nem rendelkezik LEI-kóddal, akkor az ISO 9362 nemzetközi szabvány szerint meghatározott kódja [SWIFT/Bank Identifier Code (11 karakter)].

**3. oszlop Kereskedési partner, letétkezelő országa**: annak az országnak az ISO 3166 nemzetközi szabvány szerint meghatározott kétbetűs kódja, amelyikben a szolgáltató található.

**4. oszlop Kereskedési partner, letétkezelő intézmény típusa**: a lehetséges értékek: „K” = központi bank; „H” = hitelintézet; „E” = elszámolóház, központi szerződő fél; „B” = befektetési vállalkozás; „X” = egyéb.

**5. oszlop Kockázati besorolás:** az adatszolgáltató által kialakított szempontrendszer szerinti belső besorolás eredménye.

**6. oszlop Pénzforgalmi számlán, pénzszámlán nyilvántartott pénzeszköz értéke:** az igénybe vett szolgáltatónál vezetett pénzforgalmi számlán, pénzszámlán, befektetési szolgáltatónál vezetett ügyfélszámlán nyilvántartott érték.

**7. oszlop Lekötött betét:** letétkezelőnél, egyéb hitelintézetnél lekötött betét értéke.

**8. oszlop Óvadékba, fedezetbe adott pénzeszközök:** a származtatott ügyletek fedezetéül, egyéb óvadékba, fedezetként elhelyezett pénzeszközök értéke.

**9. oszlop Értékpapírszámlán, letétszámlán nyilvántartott értékpapírok:** az értékpapír piaci értékét kell megadni.

**10. oszlop Óvadékba, fedezetbe, kölcsönbe adott értékpapírok értéke**: a származtatott ügyletek fedezetéül, egyéb óvadékba, fedezetként, kölcsönbe elhelyezett értékpapírok piaci értéke.

## 5. 50I3 A befektetési alapok nettó eszközértéke és száma a harmonizáció típusa, illetve azon belül különféle szempontok szerinti bontásban, a negyedév végén

**A tábla kitöltése**

A Kbftv. 67. § (1) bekezdésében szereplő bontásban kell megadni a befektetési alapok nettó eszközértékét és az alapok (nem pedig a sorozatok) számát. A külföldön kibocsátott, de az adatszolgáltató által kezelt alapokról is jelenteni kell a táblában.

**A tábla sorai:**

**50I31 A befektetési alap működési formája:** a Kbftv. 67. § (2) bekezdése szerint, nyilvános befektetési alapként működik az a befektetési alap, amelynek legalább egy befektetési jegy sorozatát nyilvános forgalomba hozatal útján hozták forgalomba.

**50I32 Az elsődleges eszközkategória:** a besorolást a78/2014. (III. 14.) Korm. rendelet 1/B. § (1) bekezdésében szereplő kategóriák szerint kell elvégezni. Ebben a táblában az értékpapíralapok közé kell besorolni a 78/2014. (III. 14.) Korm. rendelet 1/B. § (2) bekezdés 1–9. pontjában meghatározott befektetési alapokon kívül a 78/2014. (III. 14.) Korm. rendelet 1/B. § (2) bekezdés 12. pontjában meghatározott származtatott alapot, valamint az (EU) 2017/1131 európai parlamenti és tanácsi rendelet által szabályozott pénzpiaci alapot is.

**50I35 A befektetési alap forgalmazási köre**: ha az alap jegyeit lakossági befektetők is vásárolhatják, akkor főszabály szerint a lakossági befektetőknek forgalmazott alapok közé kell besorolni. Ha azonban az adatszolgáltató rendelkezésére álló információk szerint csak szakmai befektetők vásárolják egy adott alap befektetési jegyeit, akkor az alapot a „szakmai befektetőknek forgalmazott” alapok között kell szerepeltetni, függetlenül attól, hogy a tájékoztató alapján magánszemélyek is vásárolhatnák a befektetési jegyeket.

## 6. 50J Az ügyfél pénzügyi eszközének és pénzeszközének kezelésére jogosult alapkezelők – Pénzfedezettségi jelentés (a deviza egységében)

**A tábla kitöltése**

A táblát tárgynapra kell kitölteni, a saját pénzeszközöket és az ügyfelet megillető pénzeszközöket elkülönítetten, devizanemenként megbontva.

Az egyes devizákra vonatkozó adatok (2–5. oszlop) az adott deviza egységében szerepelnek. Ahol több deviza összesítéséről van szó (vagyis az 1. és a 6. oszlopban), az adatokat forintban kell megadni.

A negatív számlaegyenlegeket − abszolút értéken − hitelként kell jelenteni (az 50J31 sorban).

**A tábla sorai:**

|  |  |
| --- | --- |
| **50J1** | **Ügyfelek követelései**  Az ügyfeleket tárgynapon megillető − mind az ügyfélszámlán lévő, mind az arra át nem vezetett − pénzeszközök. |
| **50J11** | **Ügyfélszámlák bruttó követel egyenlege**  A tárgynapra vonatkozóan az ügyfélszámlák követel egyenlegeit tartalmazza. Az összesítésnél bruttó elvet kell követni, a tartozások és követelések ügyfelek között nem nettósíthatók, minden ügyfelet külön-külön kell számba venni.  Ha az adatszolgáltató az ügyfélszámláról az ügyfél részére pénzkifizetést teljesít, akkor az ügyfelekkel szembeni tartozás összegének módosítását a számviteli politikában meghatározott elvek alapján kell végrehajtani. |
| **50J2** | **Pénzeszközök**  E táblában pénzeszköznek minősülnek a más szempontból (pl. számvitel, likviditás) követelésnek tekintendő tételek. |
| **50J212** | **Elszámolási szolgáltatást nyújtó intézményeknél, illetve központi értéktáraknál lévő pénzeszköz**  A KELER Központi Értéktár Zrt.-nél, más központi értéktárban, elszámolási szolgáltatást nyújtó intézményeknél lévő összes pénzeszköz. A befektetési vállalkozás ügyfeleinek pénzeszközeit a „megbízói pénzeszköz” sorokon kell jelenteni. |
| **50J213** | **Hitelintézetnél, harmadik országban hitelintézeti tevékenység végzésére jogosító tevékenységi engedéllyel rendelkező hitelintézetnél, központi banknál vezetett számla**  Az adatszolgáltató által hitelintézetnél, központi banknál vezetett számlák napi záró egyenlegei közül a pozitív (és nulla) értékek összege. (A negatív egyenlegek – abszolút értéken – számolt összegét az 50J31 sor tartalmazza.) |
| **50J23** | **Más befektetési szolgáltató(k)nál lévő pénzeszköz**  Bármely más befektetési szolgáltatónál (így a klíringtagoknál) elhelyezett pénzeszközök. |
| **50J24** | **Közvetítőnél lévő megbízói pénzeszköz**  Az adatszolgáltató által igénybe vett közvetítőnél lévő megbízói pénzeszközök összege. |
| **50J25** | **Úton lévő pénzeszköz**  Az adatszolgáltató saját vagy ügyfele tulajdonában lévő azon pénzeszközök, amelyek az adatszolgáltató különböző külső vagy belső letéti helyei között (így különösen: hitelintézetnél vezetett számlák között, tőzsdeforgalmi számla és hitelintézetnél vezetett számla között, pénztár és hitelintézetnél vezetett számla vagy tőzsdeforgalmi számla között, illetve pénztárak között) mozgásban vannak, az utalást indító letéti hely nyilvántartásából kivezették, de a célszámlán még nem írták jóvá. |
| **50J261** | **Saját pénzeszközök összesen**  Az adatszolgáltató saját tulajdonú pénzeszközeinek összegét kell összesítve szerepeltetni. Az ügyféltől árfolyamnyereség címén levont adót –amíg az intézmény ténylegesen nem fizeti meg – szintén a saját pénzeszközök között kell kimutatni. |
| **50J262** | **Ügyfélkövetelések pénzfedezete**  A „megbízói” pénzeszközök összesített értéke. |
| **50J31** | **Igénybe vett hitelek (abszolút értéken)**  Hitel- vagy kölcsönszerződés alapján igénybe vett, bármilyen nemű hitelnek, valamint a negatív számlaegyenlegeknek abszolút értéken vett összege. |
| **50J32** | **Saját számlán lévő állampapírok árfolyamértéke**  A saját számlán lévő állampapírok azon a – valószínűsíthető – piaci értéken, amelyen értékesíthetők. |
| **50J4** | **Központi szerződő félnél lévő garancia alapok**  A garancia alapokra vonatkozó, KELER KSZF Központi Szerződő Fél Zrt. által visszaigazolt összeget kell szerepeltetni. |
| **50J5** | **Elsődleges fedezettség**  Azon összeg, amivel az adatszolgáltató belső és külső letéti helyein (számláin) található ügyféltulajdonú pénzeszközök túl- vagy alulfedezik az ügyfelekkel szembeni bruttó kötelezettséget. |
| **50J6** | **Másodlagos fedezettség**  Az 50J5 sortól annyiban tér el, hogy az adatszolgáltató pénztárában lévő, hitelintézetnél, központi banknál, központi értéktárnál vezetett saját számlákon elhelyezett, valamint más befektetési vállalkozásnál lévő saját pénzeszközöket, továbbá az úton lévő saját tulajdonú (az adatszolgáltató tulajdonában lévő) pénzeszközöket is figyelembe veszi.  Ugyanakkor le kell vonni az50J31sorban feltüntetett összeget (a hitelből fedezett ügyfélkövetelések kiszűrése érdekében). |
| **50J7** | **Harmadlagos fedezettség**  Ebben a sorban az ügyfelekkel szembeni kötelezettségek fedezettsége – a fentiekben felsorolt pénzeszközök mellett – figyelembe veszi az adatszolgáltató saját számláján lévő állampapírok árfolyamértékét, továbbá a Garancia Alapokban fennálló részesedéseket is. (Az utóbbi eszközök a kereskedési jog végleges visszavonása után saját rendelkezésűvé válnak.) |
| **50J8** | **Negyedleges fedezettség**  Az ügyfélkövetelések negyedleges fedezettsége figyelembe veszi az előző három fedezettségi kategóriában levont, az *50J31* kódnál feltüntetett hitelek összegét is. |
| **50J91** | **Ügyfélszámlák bruttó tartozik egyenlege**  Az adatszolgáltató – ügyfelekkel szembeni pénzköveteléseit tartalmazó – ügyfélszámlák tartozik egyenlegeinek összege. Ez a sor nem érinti az előző sorokban feltüntetett, pénzfedezettségre vonatkozó számítást, csak tájékoztató jelleggel szerepel. |

## 7. 50K Az ügyfél pénzügyi eszközének és pénzeszközének kezelésére jogosult alapkezelők – Értékpapír fedezettség részletezése (darab)

**A tábla kitöltése**

A saját tulajdonú papírokra és az ügyfelek papírjaira vonatkozó adatokat teljeskörűen kell szolgáltatni.

Az értékpapírokat akkortól kell jelenteni, amikor azok megjeleníthetők a 3-12. oszlop valamelyikében.

A táblában minden ISIN kód csak egyszer szerepelhet.

A táblában az adatokat darabszám szerint kell megadni.

A befektetési jegyek esetében akkor kell az adatokat megadni, ha a vételek (illetve eladások) darabszáma már ismert. (Adott esetben pl. a T+2-dik napon.)

**A tábla oszlopai:**

|  |  |
| --- | --- |
| **3. és 4. oszlop** | A KELER Központi Értéktár Zrt. kivonata alapján kell kitölteni. |
| **7–10. oszlop** | Az egyéb külső helyen lévő értékpapírok, ideértve az adatszolgáltató ügyfeleinek azon értékpapírjait is, amelyeket óvadékként, biztosítékként más befektetési szolgáltatónál az adatszolgáltató részére vezetett, az adatszolgáltató nevére szóló értékpapír(hely)számlán helyeztek el. |
| **11. és 12. oszlop** | Azok az értéktárból vagy külső letétből kiszállított és a nyilvántartásból kivezetett értékpapírok, amelyeket a rendeltetési helyen még nem írtak jóvá. Értékpapír vásárlása esetén pozitív, eladása esetén negatív számot kell megadni. Az előbbiek alapján, ha például az adatszolgáltató értékpapírt vásárolt az ügyfelétől, és a megvásárolt értékpapírokat még nem vezették át a KELER megbízói alszámláról a KELER Zrt.-nél vezetett saját számlára, akkor az érintett értékpapírokat a 12. oszlopban („Szállítás alatt saját”) kell szerepeltetni. |
| **14. oszlop** | A saját tulajdonban álló (a saját számlára kölcsön vett, illetve arról kölcsönadott értékpapírok átvezetése után kialakult saját rendelkezésű értékpapír-állományból származó) értékpapírok állománya. A saját számlás és bizományi értékpapír-kölcsönzési ügyleteknél az értékpapír-kölcsönzési szerződés alapján az ügyfél számlájáról az adatszolgáltató számlájára, vagy az adatszolgáltató számlájáról az ügyfél számlájára, illetve az ügyfelek számlái között az értékpapírokat át kell vezetni, és az átvezetett értékpapírok mennyiségét kell a megfelelő rovatokon feltüntetni. |
| **15. oszlop** | Az értékpapír mennyiségi egységében fennálló, ügyfelekkel szembeni bruttó kötelezettség (módosítva az értékpapír-kölcsönzésből adódó állománymozgásokkal). Itt szerepeltetni kell azokat az értékpapírokat, amelyeket az ügyfél kapott óvadékba, de nem kell szerepeltetni azt az állományt, amelyet az ügyfél kölcsönadott egy harmadik félnek. |
| **16. oszlop**  **20. oszlop**  **21. oszlop** | Az értékpapír mennyiségi egységében fennálló, ügyfelekkel szembeni bruttó követelés (módosítva az értékpapír-kölcsönzésből adódó állománymozgásokkal).  Az értékpapírok értékének meghatározásához használt ár forintban kifejezett értéke. Az árat az értékpapírok értékének meghatározásakor alkalmazott tizedesjegy pontossággal kell megadni.  Kódtár („Eszközosztályok kódtára”) szerint. |

## 8. 50L A befektetési alapok kibocsátási jellemzői sorozatonként

**A tábla kitöltése**

A táblát az alapkezelő által kezelt minden befektetési alap esetében befektetési jegy sorozatonként kell kitölteni.

A táblát forintban kell kitölteni.

**A tábla oszlopai**

**2. oszlop:** a befektetési jegy sorozat ISIN kódja, amennyiben nem rendelkezik ISIN kóddal, akkor az alapkezelő által megadott azonosítót kell megadni, az 50C táblával összhangban.

**3. oszlop**: az alapkezelő által kezelt befektetési alap kibocsátási módja szerint lehet saját, vagyis az alapkezelő által kibocsátott alap, illetve idegen kibocsátású alap. Minden olyan sorozat sajátnak minősül, amelynek regisztrációját, kibocsátását az alapkezelő kezdeményezi. A lehetséges értékek: „saját” vagy „idegen”.

**4. oszlop:** a befektetési alap kibocsátási helyszínét az ISO 3166 nemzetközi szabvány szerint meghatározott kétbetűs országkódot használvakell megadni.

**8. oszlop:** kódtár („Befektetési alap kezelésének módja”) szerint. Az alap akkor minősül idegen kezelésűnek, ha az alapkezelő a nem általa kibocsátott alap befektetés-kezelését és kockázatkezelését kiszervezett tevékenység keretében végzi. Minden más esetben az alap saját kezelésűnek tekintendő.

## 9. 50P Befektetési alapra terhelt költségek

**A tábla kitöltése**

A táblát az alapkezelő által kezelt összes nyilvános befektetési alap vonatkozásában ki kell tölteni, a tárgyévi adatokkal.

Ha az alapkezelő nem kezel nyilvános befektetési alapot, akkor nemleges jelentést kell beküldenie, az 1. oszlopban a „Nincs nyilvános alap.” szöveggel.

A tábla adatait alaponként, illetve sorozatonként kell megadni. Sorozatban kibocsátott alap esetében az alap egészére összegző sort nem szükséges készíteni, egy alap vonatkozásában pontosan a sorozatai számával megegyező sort kell feltüntetni.

Az alapra terhelt költségeket ─ az 50C kódú táblához hasonlóan ─ itt is sorozatonként kell jelenteni. Azokat a költségeket, amelyek a befektetési alap szintjén jelentkeztek a tárgyév során és nem rendelhetők hozzá egyértelműen egy sorozathoz, becslés alkalmazásával (pl. a piaci értékek arányában) kell szétosztani a sorozatok között.

A jelen kitöltési előírások eltérő rendelkezése hiányában a %-os értéket legalább két tizedesjegy pontossággal kell meghatározni, tizedesvessző alkalmazásával (pl. 2,63% esetén 2,63 jelentendő).

Az érték adatokat forintban kell megadni, függetlenül a sorozat devizanemétől. Az eredetileg devizában szereplő adatokat a tárgyév utolsó napján érvényes, az MNB által közzétett hivatalos devizaárfolyamon kell forintra átszámítani.

A „0”-át (nullát) mint számjegyet, más karakterekkel nem lehet helyettesíteni (ilyen esetben nem elfogadható a „-”, „–” stb. jelek használata, vagy a „nincs”, „nem” szöveg alkalmazása.)

Negatív előjelű adatot csak költség jóváírása esetében szabad szerepeltetni, minden más esetben az előjel használata nem megengedett ebben a táblában.

A sorozatokat (alapokat) az év végi állapotnak megfelelően kell szerepeltetni. Ha az 1-6. oszlop adatai a tárgyév során megváltoztak, a változás tényét, időpontját, továbbá a változás előtti és utáni értékeket a jelentéshez csatolt külön dokumentumban kell megadni.

**A tábla oszlopai**

**1. oszlop:** az alapkezelő által kezelt befektetési alap megnevezése.

**2. oszlop:** az alapkezelő által kezelt befektetési alap sorozatának megnevezése.

**3. oszlop**: az 50L táblának megfelelően, a befektetési jegy sorozat ISIN kódja. Amennyiben nem rendelkezik ISIN kóddal, akkor az alapkezelő által megadott azonosító.

**4. oszlop:** kódtár („Alap fajtája”) szerint.

**5. oszlop:** kódtár („Alap futamideje”) szerint.

**6. oszlop:** kódtár („Elsődleges eszközkategória”) szerint azzal, hogy a kódtár „kockázati tőkealap és magántőkealap” értéke a táblában nem értelmezhető.

**7. oszlop:** kódtár [a 78/2014. (III. 14.) Korm. rendelet hatálya alá nem tartozó alap esetén „Befektetési politika”, a 78/2014 (III. 14.) Korm. rendelet hatálya alá tartozó alap esetén „Befektetési politika kódtára 78/2014. (III. 14.) Korm. rendelet szerint”] szerint azzal, hogy a 78/2014. (III. 14.) Korm. rendelet hatálya alá nem tartozó alapnak kell tekinteni a 78/2014. (III. 14.) Korm. rendelet 1/A. §-ában, illetve 1/L. §-ában nevesített, az (EU) 2017/1131 európai parlamenti és tanácsi rendelet által szabályozott pénzpiaci alapot, illetve a zártkörű befektetési alapot és a nyilvános, belépési korláttal rendelkező ingatlanalapot. A kódtárak „kockázati tőkealap és magántőkealap” értéke a táblában nem értelmezhető.

**8. oszlop:** kódtár („Földrajzi kitettség”) szerint.

**9. oszlop:** a befektetési alap (sorozat) nyilvántartási devizanemének ISO-kódja.

**10. oszlop:** az átlagot egyszerű számtani átlagként kell meghatározni a tárgyév során küldött 50W kódú táblákban jelentett nettó eszközértékek alapján.

A **11. és 12. oszlopot** csak azon alapok esetében kell kitölteni, amelyek tárgyévben hozamot fizettek ki.

**13. oszlop:** a tárgyévi hozamot 4 tizedesjegy pontossággal kell megadni.

**14. oszlop:** a tárgyévi referenciahozamot 4 tizedesjegy pontossággal kell megadni.

A **15–19. és 21–23. oszlop** adatait az alapkezelési szabályzat alapján kell kitölteni, a tárgyévben érvényben lévő adatok alapján. A sávos, befektetési formától függő díjakat részletesen is fel kell tüntetni. Amennyiben az a folyamatos díjtól eltérő, be kell mutatni az egyszeri indulási, illetve megszűnési díjat is. Az adatokat százalékban kell megadni, két tizedesjegy pontossággal. Azokban az esetekben, ahol az alapkezelési díj fix összegként van meghatározva a kezelési szabályzatban, a 10. oszlop szerint számolt átlagos nettó eszközértékre vetítve kell megadni az alapkezelési díj mértékét, százalékban kifejezve.

**20. oszlop:** kódtár („Elszámolás gyakorisága”) szerint.

A **24. és 25.oszlopban** a dátumokat ÉÉÉÉ.HH.NN dátumformátumban kell megadni (például: 2024.03.11).

A **26–42. oszlopot** forintban kell megadni,függetlenüla sorozat devizanemétől.

A **26. oszlopban** jelentett értéknek konzisztensnek kell kellenie az adott év során az 50C adatszolgáltatásban jelentett költségekkel. A 26. oszlopban szereplő érték egyenlő a 27–35. oszlopban, valamint a 37–42. oszlopban jelentett értékek összegével.

A **33. oszlopban** kell szerepeltetni a közzétételi kötelezettség teljesítésével kapcsolatosan az alapra terhelt költségeket is.

A **35. oszlopban** az értékpapírok adásvételéhez kapcsolódó megbízási díjakat, jutalékokat és transzferköltségeket kell szerepeltetni.

Ha a 29–35. oszlopban szerepeltetendő költségeket az alapkezelési díj tartalmazza, azt az adott oszlopban kizárólag „0”-val (nullával) kell jelölni.

A **38. oszlopban** az alapra (sorozatra) terhelt és továbbszámlázott költségeket, illetve az értékcsökkenési leírást összesítve kell megadni.

A **42. oszlopban** az alapra terhelt egyéb költségeket összesítve kell megadni. Ha ennek értéke meghaladja a 26. oszlopban szereplő összköltség 5%-át, akkor a 42. oszlopban megadott értéket az 50Q kódú táblában részletesen be kell mutatni.

A **43. oszlopot** akkor kell kitölteni, ha a kollektív értékpapírokba történő befektetés részaránya a sorozat nettó eszközértékhez viszonyítva meghaladja a 10%-ot. A 43. oszlopban szereplő adatnak és az 50R kódú tábla 6. oszlopában szereplő részletezett értékeknek összhangban kell lenniük.

A **45. oszlopban** szükséges megadni, hogy az egyes alapokra és sorozatokra vonatkozó adatok előzetesek-e, vagy auditált adatokon alapulnak. Ha az adatszolgáltató március 10-ig már auditált adatokon alapuló adatszolgáltatást nyújt be, akkor a május 30-ig történő újabb adatszolgáltatás alól mentesül. A lehetséges értékek: „1”: auditált, „0”: előzetes.

A **46. oszlopban** szükséges megadni – amennyiben van – az adott sorozat esetében alkalmazott referencia mutatót, például: 30% BUX + 50% S&P 500 + 20% MAX.

A **47. oszlopban** szükséges megadni – amennyiben van – az adott sorozat esetében alkalmazott sikerdíjmodellt, a sikerdíjmodell tájékoztatóban szereplő rövid változatot szerepeltetve, szöveges formában, százalékos érték esetén tizedespont alkalmazásával (például HWM + 3% küszöbhozam, vagy HoH + 2.5% hozamkorlát).

## 10. 50Q A nyilvános befektetési alapra terhelt egyéb költségek részletezése

**A tábla kitöltése**

A táblában azokat a sorozatokat (alapokat) kell szerepeltetni, amelyeknél az 50P kódú tábla 42. oszlopában szereplő érték meghaladja az 50P kódú tábla 26. oszlopában szereplő érték 5%-át.

Az adatokat sorozatonként, és azon belül a 4. oszlopban feltüntetett költségfajtánként kell megadni.

**A tábla oszlopai**

**3. oszlop:** az 50L táblának megfelelően, a befektetési jegy sorozat ISIN kódja, amennyiben nem rendelkezik ISIN kóddal, akkor az alapkezelő által megadott azonosító.

**4. oszlop:** az alapra terhelt egyéb költség azonosítható leírása.

**5. oszlop:** a sorozatra (alapra) terhelt egyéb költség összege a sorozat devizanemében.

**6. oszlop**: a sorozat devizanemének ISO-kódja.

## 11. 50R Implicit költségek részletezése

**A tábla kitöltése**

Az 50R kódú táblában a sorozat nettó eszközértékének 10%-ánál nagyobb arányt képviselő kollektív értékpapírokba történő befektetés implicit költségeit kell részletezni.

**A tábla oszlopai:**

**3. oszlop:** az 50L táblának megfelelően, a befektetési jegy sorozat ISIN kódja, amennyiben nem rendelkezik ISIN kóddal, akkor az alapkezelő által megadott azonosító.

**4. oszlop:** a sorozat nettó eszközértékének 10%-ánál nagyobb arányt képviselő kollektív értékpapírba történő befektetés megnevezése.

**5. oszlop:** a 4. oszlopban szereplő kollektív értékpapír ISIN kódja, ha nem rendelkezik ISIN kóddal, akkor egyéb azonosítója.

A **6. oszlopban** a 10%-nál nagyobb arányt képviselő kollektív értékpapírokba történő befektetéshez kapcsolódó arányosított folyó díjterhelési mutatót kell szerepeltetni (%-ban). Az itt feltüntetett értéket a kiemelt befektetői információs tájékoztató elkészítésének és alkalmazásának főbb alapelveiről a befektetési alapok és a befektetési alapok alapkezelőinek számára című 7/2012. (V. 31.) PSZÁF ajánlás II. 8. és 15. pontjában foglaltak figyelembevételével kell meghatározni.

A **7. oszlopot** a kiemelt befektetői információs tájékoztató elkészítésének és alkalmazásának főbb alapelveiről a befektetési alapok és a befektetési alapok alapkezelőinek számára című 7/2012. (V. 31.) PSZÁF ajánlás II. 8. pont a)-e) alpontjában meghatározott módszertan alapján kell kitölteni, az oszlopban az alkalmazott módszert (alpontot) kell szerepeltetni.

**8. oszlop:** ha az alap eszközértékében szereplő kollektív értékpapírt intézményi befektetők számára hozták létre, azt „Igen"-nel kell jelölni, ellenkező esetben „Nem"-et kell szerepeltetni.

**9. oszlop:** ha a mögöttes alapot (kollektív értékpapírt) az alapkezelő vagy a Tpt. szerinti kapcsolt vállalkozása kezeli, azt „Igen"-nel kell jelölni, ellenkező esetben „Nem"-et kell feltüntetni.

**10. oszlop:** a mögöttes alap (kollektív értékpapír) kezelési díja, %-ban kifejezve.

## 12. 50S A nyilvános befektetési alapok forgalmazói és a forgalmazói visszatérítések

A táblát valamennyi nyilvános befektetési alapra sorozatonként, és azon belül forgalmazónként kell kitölteni.

**3. oszlop:** az 50L táblának megfelelően, a befektetési jegy sorozat ISIN kódja, amennyiben nem rendelkezik ISIN kóddal, akkor az alapkezelő által megadott azonosító.

A **8. és 9. oszlop** a vételi, illetve visszaváltási jutalék kiszámításának szöveges leírását tartalmazza.

## 13. 50T A befektetési alapkezelő szavatolótőke-követelménye és szavatoló tőkéje

**A tábla kitöltése**

A tábla kitöltésére a Kbftv. 4. § (1) bekezdés 91. pontja és 16. §-a az irányadó.

A Kbftv. 16. §-ában euróban meghatározott összegeket a tárgynegyedév utolsó napján érvényes, az MNB által közzétett hivatalos devizaárfolyamon kell forintra átszámítani.

A tábla „a” oszlopában minden mezőt kötelező kitölteni, ha egy adott mezőnek nem lenne értéke, akkor 0-t (nullát) kell beírni.

**A tábla sorai:**

**50T1 Szavatolótőke-követelmény összesen**

A Kbftv. 16. §-a alapján számolt tőkekövetelmény.

Számítása: 50T1 = max{(50T11 + 50T13);50T12} + 50T14.

**50T12 A Kbftv. 16. § (3) bekezdés b) pontja szerinti tőkekövetelmény, a fix általános költség 25%-ának megfelelő összeg**

A fix általános költségeket a 241/2014/EU felhatalmazáson alapuló bizottsági rendelet Va. fejezete szerint kell meghatározni.

**50T2 Szavatoló tőke (Kbftv. 4. § (1) bekezdés 91. pont):** a CRR-ben meghatározott fogalom.

**50T3 Likvid eszközökben rendelkezésre álló szavatoló tőke**

Likvid eszközként a Kbftv. 4. § (1) bekezdés 69. pontjában meghatározott eszközöket lehet figyelembe venni.

## 14. 50U Informatikai adatok

A tábla az adatszolgáltató informatikai rendszerének működési kontroll környezetével kapcsolatos adatokat mutatja be.

Az „Igen/Nem” jellegű kérdéseknél a lehetséges értékek: „I”, „N”.

Az időpontra vonatkozó kérdéseknél konkrét dátumot kell megadni.

**A tábla sorai**

**50U01 Az intézmény létszámadatai**

Az 50U01 kezdetű sorok a negyedév végi létszámadatokat tartalmazzák.

**50U061 Az intézménynél külső auditor által lefolytatott utolsó informatikai vizsgálat jelentésének készítője és tárgya**

Ha több ilyen jelentés is készült a tárgynegyedévben, akkor az informatikai rendszer biztonságának ellenőrzése szempontjából legjelentősebb jelentés készítőjét és tárgyát kell megadni.

**50U08 Elérhetőségi adatok**

Az 50U08 kezdetű sorokat akkor kell kitölteni, ha az intézménynek van informatikai vezetője, illetve biztonsági felelőse.

**50U09 További információk**

Az 50U09 kezdetű sorokban az intézmény fő tevékenységét kiszolgáló nyilvántartási rendszerről és környezetéről kell információkat megadni.

A fő tevékenységet kiszolgáló nyilvántartási rendszer itt az adatszolgáltató által kezelt befektetési alapok adatai nyilvántartásának informatikai rendszerét jelenti.

**50U0901 A legfontosabb rendszerek üzemeltetése saját gépteremben vagy külső adatközpont(ok)ban történik? (Saját/Külső)**

A lehetséges értékek: „Saját” – ha az elsődleges és másodlagos gépterem is az intézmény (vagy az intézmény anyavállalata) tulajdonában van; „Saját/Külső” – ha az elsődleges saját tulajdonú, de a másodlagos külső tulajdonban van; „Külső” – egyéb eset.

**50U0913–50U0918 sor**: az adattárházzal és a logelemző rendszerekkel kapcsolatos adatok.

**50U10 Felhőszolgáltatás**

A felhőszolgáltatás fogalmát, valamint a 50U10 sor alábontó soraiban kért információk magyarázatát a közösségi és publikus felhőszolgáltatások igénybevételéről szóló 4/2019. (IV. 1.) MNB ajánlás, valamint az Európai Bankhatóság 2017. december 20-i, a felhőszolgáltatóknak történő kiszervezésről szóló ajánlásai (EBA/REC/2017/03) tartalmazza. Amennyiben az adatszolgáltató több felhőszolgáltatást vesz igénybe, akkor a válaszokat több blokk kitöltésével kell megadni. Egy mezőn belüli felsorolás esetén az adatokat pontosvesszővel (;) kell elválasztani.

**50U11 Elektronikus csatornák**

Az 50U11 kezdetű sorok az intézménynek az ügyfelekkel való elektronikus kapcsolattartására vonatkozó adatokat tartalmazzák. Az ügyfél általi adatmódosítás fogalmába beletartoznak a tranzakciós adatmódosítások (például befektetés, az ügyfél általi vételi/eladási megbízás) is.

## 15. 50\_SFDR – Intézményszintű SFDR adatok

**A tábla kitöltése**

Az intézményszintű adatok az SFDR és az SFDR RTS alapján számolandók és jelentendők.

Az 50\_SFDR1–50\_SFDR4 sor töltése kötelező minden ÁÉKBV-alapkezelő és alternatív befektetési alapkezelő számára, a kockázati tőkealap-kezelő kivételével. Az 50\_SFDR51–50\_SFDR83 sor abban az esetben töltendő ki, ha az 50\_SFDR1 sor értéke „Igen”. Az 50\_SFDR51–50\_SFDR83 sort az SFDR RTS 6. cikk (1) bekezdés a) és b) pontja alapján kell kitölteni.

**A táblában használt fogalmak, rövidítések**

* *Fosszilis tüzelőanyagok ágazatában tevékenykedő vállalkozás*: az SFDR RTS I. melléklet 5. pontjában meghatározott fogalom.
* *PAI:* a fenntarthatósági tényezőkre gyakorolt főbb káros hatások (Principal Adverse Impact).
* *URL:* webcím.
* *ÜHG:* üvegházhatású gázok.

**A tábla sorai:**

**50\_SFDR1 Figyelembe vesz szervezeti szinten fenntarthatósági káros hatásokat (PAI)?**

A lehetséges értékek: „Igen” vagy „Nem”. A mezőt az SFDR 4. cikke alapján kell kitölteni.

**50\_SFDR2 Hol található az SFDR 4. cikke szerinti közzététel? (URL)**

Az adatszolgáltató által az SFDR 4. cikke alapján közzétett adatokat tartalmazó weboldal vagy dokumentum elérési útja (URL cím). „0” értéket kell jelenteni abban az esetben, ha az adatszolgáltató az SFDR 4. cikke szerinti adatokat nem tette közzé.

**50\_SFDR51 1. körbe tartozó ÜHG-kibocsátások**

A mutatószám fogalmát és a számítás módját az SFDR RTS I. melléklete tartalmazza.

**50\_SFDR52 2. körbe tartozó ÜHG-kibocsátások**

A mutatószám fogalmát és a számítás módját az SFDR RTS I. melléklete tartalmazza

**50\_SFDR53 3. körbe tartozó ÜHG-kibocsátások**

A mutatószám fogalmát és a számítás módját az SFDR RTS I. melléklete tartalmazza.

**50\_SFDR54 ÜHG-intenzitás**

A mutatószám fogalmát és a számítás módját az SFDR RTS I. melléklete tartalmazza.

**50\_SFDR55 Karbonlábnyom**

A mutatószám fogalmát és a számítás módját az SFDR RTS I. melléklete tartalmazza.

**50\_SFDR61 ÜHG-intenzitás**

A mutatószám fogalmát és a számítás módját az SFDR RTS I. melléklete tartalmazza.

**50\_SFDR71 Fosszilis tüzelőanyagoknak való kitettség ingatlaneszközökön keresztül**

A fosszilis tüzelőanyagok ágazatában tevékenykedő vállalkozásokba eszközölt befektetések aránya.

**50\_SFDR72 Nem energiahatékony ingatlaneszközöknek való kitettség**

A mutatószám fogalmát és a számítás módját az SFDR RTS I. melléklete tartalmazza.

**50\_SFDR81–50\_SFDR83 Szabadon választott mutatószám 1, 2, 3**

Az adatszolgáltató által alkalmazott, materiálisnak ítélt, szabadon választható mutatók megnevezését, értékét és mértékegységét kell megadni. A mutatószámokat az SFDR RTS I. mellékletének 1., 2. és 3. számú táblázatából kell kiválasztani.

## 16. 50\_TAX A befektetési alapkezelők által a Taxonómia rendelet 8. cikke alapján közzéteendő kulcsfontosságú teljesítménymutatók (KPI-k) összefoglalása

**A tábla kitöltése**

A finanszírozási célú befektetések és a Taxonómiai rendelethez igazodó gazdasági tevékenységekhez kapcsolódó befektetések összességének súlyozott átlagértéke a KPI által lefedett összes eszköz értékéhez viszonyítva.

A táblát az (EU) 2021/2178 felhatalmazáson alapuló bizottsági rendelet III. és IV. mellékletében foglaltaknak megfelelően kell kitölteni.

A százalékos értékeket tizedestört formájában kell megadni (például: 25%-os arány esetén 0,25 a szerepeltetendő érték).

## 17. 51M Ingatlanalapok ingatlankitettségének állományváltozása a tárgyidőszakban

**A tábla kitöltése**

A tábla az ingatlanalapok ingatlankitettségének állományváltozását tartalmazza ingatlanonkénti részletezettségben.

Az 51M2-vel kezdődő sorokban, az „egyéb ingatlanok” között a már befejezett, építés alatt nem álló ingatlanokat kell szerepeltetni.

**A tábla oszlopai**

**3. oszlop:** az ingatlan előző tárgyidőszak végi értéke (megegyezik az előző tárgyidőszak utolsó 50A kódú jelentésében az ingatlanra megadott piaci értékkel).

**4. oszlop:** ha a tárgyidőszak folyamán az ingatlan felértékelésre került, akkor az értékelési különbözetet (növekményt) itt kell szerepeltetni.

**5. oszlop:** a tárgyidőszakban vásárolt ingatlan vételára.

**6. oszlop:** minden olyan értéknövekedés, amely nem jelenik meg a 4. és 5. oszlopban.

**7. oszlop:** a tárgyidőszakban az ingatlanon elszámolt értékvesztés, leértékelés.

**8. oszlop:** a tárgyidőszakban eladott ingatlan eladási ára.

**9. oszlop:** minden olyan csökkenés, amely nem jelenik meg a 7. és 8. oszlopban.

**10. oszlop:** az ingatlan tárgyidőszak végi értéke (megegyezik a tárgyidőszak utolsó 50A kódú jelentésében az ingatlanra megadott piaci értékkel).

A **12–24. oszlopot** a Kbftv. 7. mellékletének figyelembevételével kell kitölteni.

**12. oszlop**: a Kbftv. 7. melléklet 2. pontjának megfelelően kell megadni úgy, hogy az 51M1-gyel kezdődő sorok (Építés alatt álló ingatlan) esetében az ingatlan jövőbeli céljának megfelelő kategória megadása szükséges. Az 51M2 kezdetű sorok esetében a „Fejlesztés alatt álló ingatlan” érték nem szerepeltethető.

A **13. és 14. oszlop** az ingatlan hasznosítási céljától függetlenül töltendő.

**15. oszlop**: az építés éveként a kivitelezés befejezésének évét kell szerepeltetni.

**16. oszlop:** a használatbavétel éveként a használatbavételi engedély kiadásának évét kell jelenteni.

**18. oszlop:** az építési övezet jele.

**23. oszlop**: a lehetséges értékek:

* „teljesen közművesített”,
* „villannyal, vezetékes vízzel, csatornával ellátott”,
* „villannyal, vezetékes vízzel, gázzal ellátott”,
* „villannyal, vezetékes vízzel ellátott”,
* „csak villannyal ellátott”,
* „egyéb módon ellátott”.

Az **51M** és az **50A** kódú tábla közötti összefüggések:

51M1,c = az előző tárgyidőszak utolsó havi 50A kódú táblájában jelentett 50A131,d

51M1,j = a tárgyidőszak utolsó havi 50A kódú táblájában jelentett 50A131,d

51M2,c + 51M3,c = az előző tárgyidőszak utolsó havi 50A kódú táblájában jelentett 50A132,d

51M2,j + 51M3,j = a tárgyidőszak utolsó havi 50A kódú táblájában jelentett 50A132,d

## 18. 51P A befektetési alap befektetési politikája által megengedett eszközök aránya

A táblát a kezelési szabályzattal összhangban kell kitölteni. A százalékos értékeket tizedes formában kell megadni, például: 25%-os arány esetén 0,25 a szerepeltetendő érték.

A kezelési szabályzatban meghatározott eszközök és a táblában szereplő eszközök részletezettsége eltérhet egymástól. Pl. előfordul, hogy a kezelési szabályzatban a kollektív befektetési értékpapírok szintjén határoznak meg befektetési korlátokat, de azon belül további megbontást nem alkalmaznak. Ugyanakkor, a tábla 51P10 sorában szerepel a „befektetési jegy és egyéb kollektív befektetési értékpapír”, az alatta lévő sorokban további részletezéssel. Ebben az esetben a kezelési szabályzatban meghatározott (minimum és maximum) értéket szerepeltetni kell mind az 50P10 sorban, mind pedig az alábontását tartalmazó 51P101…51P1022 sorokban. A többi eszköz esetében is hasonló eljárást kell követni.

## 19. 51Q Befektetési alap befektetési politikájának egyéb jellemzői

A táblát a kezelési szabályzattal összhangban kell kitölteni.

**A tábla oszlopai**

**2. oszlop: Az index súlya (összesen = 1,00)** Leképezett indexek esetén az indexek egymáshoz viszonyított aránya. A százalékos értékeket tizedes formában kell megadni, például: 16%-os arány esetén 0,16-ot kell szerepeltetni. Az indexek arányának összesen 1,00-et kell kiadnia.

**3. oszlop:** Az index eltérési lehetőségének jogszabályhelye: az eltérési lehetőségek jogszabályhelyeit kell megadni.

**A tábla sorai**

**51Q1 Tőkeáttétel maximális mértéke:** a tőkeáttétel maximális mértéke a nettó eszközértékhez viszonyítva.

**51Q2 Származtatott ügyletek alkalmazásának célja:** a származtatott ügyletek alkalmazására fedezeti célból, illetve a befektetési célok megvalósítása érdekében van lehetőség. A lehetséges értékek: F (fedezeti), B (befektetési), FB (fedezeti és befektetési).

**51Q3001…51Q3999 Leképezett index:** ezeket a sorokat csak az indexkövető alapok esetében kell kitölteni.

**51Q4 Befektetési politika, illetve a változtatás engedélyének határozatszáma:** nyilvános befektetési alap esetén a befektetési politika felügyeleti engedélyének határozatszáma.

## 20. 51R Befektetési alap jellemzői

**A tábla sorai**

**51R02 A befektetési alap azonosítására használt ISIN-kód**: azonos az 50A kódú tábla 50A3 sorában jelentett ISIN-kóddal.

**51R03 A befektetési alap harmonizációjának típusa:** kódtár („Befektetési alap harmonizációja”) szerint.

Az **51R1–51R5** sor kitöltésére a Kbftv. 67. § (1) bekezdése az irányadó.

**51R1 A befektetési alap működési formája:** kódtár („Működési forma”) szerint.

**51R2 Az elsődleges eszközkategória:** kódtár („Alap típusa”, 2024. szeptember 1. vonatkozási naptól kezdődően „Elsődleges eszközkategória”) szerint.

**51R3 A befektetési alap fajtája:** kódtár („Alap fajtája”) szerint.

**51R4 A befektetési alap futamideje:** kódtár („Alap futamideje”) szerint.

**51R5 A befektetési alap forgalmazási köre:** kódtár („Forgalmazási kör”) szerint.

Ha az alap jegyeit lakossági befektetők is vásárolhatják, akkor alapesetben a lakossági befektetőknek forgalmazott alapok közé kell besorolni. Ha azonban biztosan lehet tudni, hogy csak szakmai befektetők vásárolják az alap befektetési jegyeit, akkor az alapot a „szakmai befektetőknek forgalmazott” alapként kell szerepeltetni, függetlenül attól, hogy a tájékoztató alapján magánszemélyek is vásárolhatnák a befektetési jegyeket.

**51R6 A befektetési alap befektetési politikája:** kódtár [a 78/2014. (III. 14.) Korm. rendelet hatálya alá nem tartozó alap esetén „Befektetési politika” a 78/2014 (III. 14.) Korm. rendelet hatálya alá tartozó alap esetén „Befektetési politika kódtára 78/2014. (III. 14.) Korm. rendelet szerint”] szerint azzal, hogy a 78/2014. (III. 14.) Korm. rendelet hatálya alá nem tartozó alapnak kell tekinteni a 78/2014. (III. 14.) Korm. rendelet 1/A. §-ában, illetve 1/L. §-ában nevesített, az (EU) 2017/1131 európai parlamenti és tanácsi rendelet által szabályozott pénzpiaci alapot, illetve a zártkörű befektetési alapot és a nyilvános, belépési korláttal rendelkező ingatlanalapot.

**51R72 Az alapkezelő LEI-kódja.** Ha az alapkezelő nem rendelkezik LEI-kóddal, akkor a KSH-törzsszáma.

## 21. 59NF Nyilatkozat a Kbftv. 1. § a) pontjában meghatározott, az MNB felügyelete alóli mentesüléshez szükséges feltételekről

**A tábla kitöltése**

A táblát az a kockázati tőkealap-kezelő, ABAK és az ezen típusú fióktelepek jelentik, amelyekre a Kbftv. 1. § a) pontja szerinti, az MNB felügyelete alóli mentesülésre vonatkozó kivételszabály (a továbbiakban: kivételszabály) alkalmazható, illetve amelyek esetében a kivételszabály alkalmazhatósága szempontjából időközben változás állt be.

A Kbftv. 2. § (2) bekezdésében euróban meghatározott küszöbértékek átlépésének vizsgálatához az ABA-kban kezelt eszközök eredeti devizájában meghatározott értékét a felügyeleti jelentés beküldési határideje előtti utolsó kiszámított nettó eszközérték vonatkozási napján érvényes, az MNB által közzétett hivatalos devizaárfolyamon, annak hiányában az EKB által közzétett keresztárfolyamon kell euróra átszámítani. A küszöbértékek átlépésének folyamatos – a nettó eszközérték számításának gyakoriságához igazodó – vizsgálatához szintén a hivatkozott árfolyamokat kell alkalmazni.

Az érintett kockázati tőkealap-kezelő a teljes táblát, az érintett ABAK a tábla 59NF2 és 59NF3 sorát tölti ki.

**A tábla sorai**

**59NF1 A kockázati tőkealapokban és magántőkealapokban kezelt eszközök értéke összesen (forint)**

A kockázati tőkealap-kezelő által a rendszeres – éves gyakoriságú – adatszolgáltatás teljesítése során a tárgyév végére vonatkozó adatokat, a kivételszabály alkalmazhatóságának változásakor – azaz a feltételek alkalmazhatósága beálltakor vagy megszűnésekor – teljesítendő eseti adatszolgáltatásban a változás napjára vonatkozó adatokat kell feltüntetni.

**59NF2 Az ABAK nyilatkozata arról, hogy a Kbftv. 2. § (2) bekezdése szerinti kockázati tőkealap-kezelőnek minősül-e**

A lehetséges értékek: „0” – a kivételszabály nem alkalmazható a kockázati tőkealap-kezelőre; „1” – a kivételszabály alkalmazható a kockázati tőkealap-kezelőre; „2” – ezt az értéket a táblát kitöltő egyéb, kockázati tőkealap-kezelőnek nem minősülő ABAK-nak kell beírnia.

**59NF3 Az ABAK nyilatkozata arról, hogy olyan ABAK-e, amely egy vagy több, de kizárólag zártkörű ABA-t kezel, amelyeknek ugyanezen ABAK vagy annak anyavállalatai vagy leányvállalatai, vagy ezen anyavállalatok egyéb leányvállalatai az egyedüli befektetői, feltéve, hogy e befektetők maguk nem ABA-k**

A lehetséges értékek: „0” – a kivételszabály nem alkalmazható az ABAK-ra; „1” – a kivételszabály alkalmazható az ABAK-ra.

## 22. 60A A kockázati tőkealap, illetve a magántőkealap adatai – Források

A táblát a 216/2000. (XII. 11.) Korm. rendelet 4. § (4) és (5) bekezdésének megfelelően kell kitölteni.

## 24. 60D A kockázati tőkebefektetés állományának alakulása a tárgynegyedévben

**A tábla kitöltése**

Az alap kockázati tőkebefektetései, illetve azok tárgynegyedévi változása szerepel a táblában.

A befektetéseket két szintig tartalmazza a tábla, a köztes befektető társaság segítségével végrehajtott befektetés esetében nem elég a köztes befektető társaságba történő befektetés számbavétele, szerepeltetni kell a köztes befektető társaság befektetéseit is.

A tábla kitöltését az adásvétel pénzügyi lebonyolításának módja nem befolyásolja. Ha pl. egy üzletrész eladása esetén az ár megfizetése részletekben történik, az eladást arra a negyedévre vonatkozó jelentésben (a 60D3 kezdetű sorokban) kell szerepeltetni, amikor az eladásra sor került (és ezzel összhangban, a záró állományban az eladott befektetés már nem szerepelhet).

**A táblában használt fogalmak**

**Köztes befektető társaság:** a kockázati tőkealapok, illetve a magántőkealapokvagyonából kifejezetten tőkebefektetések végrehajtására létrehozott vállalkozás, amely saját tőkéjét alapvetően más társaságokban történő tulajdonrész szerzésére fordítja.

**Irányítási jog**: a kockázati tőkealap, illetve a magántőkealap (tulajdoni, illetve szavazati hányad vagy egyéb szerződés alapján) saját maga képes a vezető tisztségviselők megválasztására, visszahívására, a stratégiai döntések meghozatalára, illetve ezen döntések befolyásolására, megakadályozására.

**A tábla oszlopai**

**2. oszlop:** Vállalkozás cégjegyzékszáma: BS-CF-NNNNNN formátumú cégjegyzékszám (12 karakter).

**3. oszlop:** részvény esetén „R”, üzletrész esetén „U”.

**5. oszlop**: a 60D2 és 60D3 kezdetű soroknál az adott negyedévben lebonyolított vétel, illetve eladás időpontja; a 60D1 és 60D4 kezdetű soroknál az első vétel időpontja (akkor is, ha a befektetési arány kialakítása több lépcsőben történt).

**8. oszlop**: a 60D1 kezdetű soroknál az adott negyedévet megelőzően elvégzett utolsó értékelés időpontja; a 60D4 kezdetű soroknál az adott negyedév végéig elvégzett utolsó értékelés időpontja.

**9. oszlop**: a 8. oszlopban feltüntetett időpontokban elvégzett értékelés alapján kell kitölteni.

**11. oszlop**: üzletrészek esetén az érintett társaság jegyzett tőkéjének arányában kell meghatározni.

**12. oszlop**: „I”, ha a kockázati tőkealap rendelkezik az adott társaság kapcsán irányítási, döntési vagy vétójoggal, és „N”, ha nem rendelkezik velük.

**13. oszlop**: „K” közvetlen befektetés, „KBT” köztes befektető társaságba történt befektetés, „TT” köztes befektető társaságon keresztül történt (közvetett) befektetés.

**A tábla sorai**

**60D5**:a 60D4 kezdetű sorok közül azok összege, amelyek a 13. oszlopban K, illetve KBT jelölést kaptak.

**60D6**:a 60D4 kezdetű sorok közül azok összege, amelyek a 13. oszlopban TT jelölést kaptak.

Összefüggés: 60D6 = 60D4 – 60D5

**60D7**: Záró állomány – köztes befektető társaságba történt befektetések, vagyis 60D7 = 60D4 – a 60D4 kezdetű, KBT-vel jelölt sorok.

## 24. 60H A kockázati tőkealap, illetve a magántőkealap befektetésállományának alakulása – Nyújtott kölcsönök időszak végén fennálló állománya

**A tábla oszlopai**

**6. oszlop: Kölcsön összege**: a kölcsönszerződés keretében (a részfolyósításokat is figyelembe véve), a tárgynegyedév végéig folyósított kölcsön összesen.

**7. oszlop: Kamatozás**: fix kamatozás esetén a kamat százalékban kifejezett értéke, két tizedesjegy pontossággal; változó kamatozás esetén a kamat számításának rövid leírása (pl. BUBOR + 5.00%).

**8. oszlop: Törlesztés ütemezése**: a törlesztés ütemezésének rövid leírása (pl. félévente egyszer, lejáratkor egy összegben).

**9. oszlop: Törlesztés összege**: az adott negyedév végéig összesen – a korábbi negyedéveket is figyelembe véve – mennyit törlesztettek a kölcsönből. A ténylegesen kifizetett értéket kell jelenteni.

**10. oszlop: Értékvesztés**: az adott kölcsönön elszámolt értékvesztés értéke a tárgynegyedév végén.

**11. oszlop: Tőkekövetelés**: a tárgynegyedév végén még fennálló tőkekövetelés értéke (amely a kamat tőkésítését is tartalmazza adott esetben).

Ha a tárgynegyedévben egy kölcsönt leírtak, azaz a könyvekből (a számviteli nyilvántartásból) kivezették, akkor azt a tőkekövetelés oszlopban nulla értékkel szerepeltetni kell.

## 25. 50EE Befektetési alapkezelő – mérleg / eszközök, 50EF Befektetési alapkezelő – mérleg / források és 50ER Befektetési alapkezelő – eredménykimutatás

A táblákat a Számv.tv. vonatkozó előírásainak megfelelően kell kitölteni. A negyedéves gyakoriságú felügyeleti jelentést a magyar számviteli előírásokat alkalmazó és az IFRS-eket alkalmazó adatszolgáltatóknak egyaránt teljesíteniük kell.

## 26. 50EI IFRS-eket alkalmazó befektetési alapkezelő kiemelt pénzügyi információi

A táblában meghatározott pénzügyi információkat az IFRS-ek megjelenítésre, beszámításra és értékelésre vonatkozó szabályaival összhangban kell megadni.

**A tábla sorai**

**50EI11 Pénzügyi eszközök**

A mérleg eszköz oldalán a pénzügyi eszközöket könyv szerinti értéken kell jelenteni, az IFRS9 standard szerint.

**50EI111 Pénzeszközök és pénzeszköz-egyenértékesek**

Ez a sor tartalmazza a készpénzt, a látra szóló betéteket, valamint az IAS7 szerinti pénzeszköz-egyenértékeseket (a rövid lejáratú likvid pénzeszközöket).

**50EI12 Egyéb eszközök**

Azokat az eszközöket, amelyek nem pénzügyi eszközök, itt kell feltüntetni. Az egyéb eszközök között szerepelhet arany, ezüst és egyéb áru, még akkor is, ha azokat kereskedési szándékkal tartják.

**50EI21 Pénzügyi kötelezettségek**

A mérleg forrás oldalán a pénzügyi forrástételeket könyv szerinti értéken kell jelenteni.

**50EI23 Egyéb kötelezettségek**

Azok a kötelezettségek, amelyek nem tartoznak az EI21 és az EI22 sorban szereplő kötelezettségek közé sem.

**50EI3 Saját tőke összesen**

Az IFRS-ek előírásai értelmében a tőkeinstrumentumok azok a pénzügyi instrumentumok, amelyeket az IAS 32 annak minősít.

**50EI32 Egyéb tőke**

Magában foglalja – a jegyzett tőke kivételével – a kibocsátott, tulajdonosi részesedést megtestesítő összes instrumentumot. Itt kell szerepeltetni továbbá a névértéken felüli befizetést (ázsiót) is.

**50EI36 Egyéb**

A saját tőke értékét befolyásoló, a táblában nem szereplő egyéb tételek. Ilyenek például: a leányvállalatokba, közös vállalkozásokba, valamint társult vállalkozásokba történt befektetések tartalékai vagy halmozott veszteségei; a saját részvények (negatív előjellel); az évközi osztalék (negatív előjellel); az átértékelési tartalék (az IFRS-ekre való áttéréskor).

## 27. 50EJ IFRS-eket alkalmazó befektetési alapkezelő átfogó jövedelemkimutatása

Az átfogó jövedelemkimutatás magában foglalja az üzleti év nyereségét vagy (-) veszteségét és az egyéb átfogó jövedelmet.

**A tábla sorai**

**50EJ7 Egyéb átfogó jövedelem (adózás után)**: a tárgyidőszak során bekövetkező események hatására a saját tőkében bekövetkezett, nem közvetlen eredményben elszámolt változásokat tartalmazza a sor. Ezen sor elemei olyan bevételi és ráfordítási tételek, amelyek nem minősülnek az IAS, illetve az IFRS-ek szerint eredménytételnek.

## 28. 30KA Letétkezelt befektetési alapok és portfóliók kiegészítő adatai, 30LA A letétkezelt befektetési alapok és portfóliók eszközösszetétele, 30LB Letétkezelt befektetési alapok és portfóliók egy jegyre, illetve egy egységre jutó nettó eszközértéke és 30TR A letétkezelt alapok és portfóliók tranzakciói

**A táblák kitöltése**

A táblák kitöltésére a 3. melléklet II. 1.5–1.7. és II.1.9. pontjában foglaltakat kell alkalmazni.

## 29. ZPTN Zöld pénzügyi termékek esetében szolgáltatandó adattartalom

**Az űrlapban használt fogalmak, rövidítések**

* *Aktív szerepvállalás*: a befektetési stratégia egy típusa, a szavazati jog gyakorlás, illetve elköteleződés befektetőként az aktív párbeszédre az értékpapírok kibocsátóinak vezetőségével a fenntartható működés érdekében.
* *Best-in-class/Pozitív screening*: a befektetési stratégia egy típusa, az ESG-pontszámok alapján rangsorolt vállalatok közül a legrosszabb ESG-pontszámmal rendelkező vállalatok eszközei kizárásra kerülnek, amelynek következtében a legjobban teljesítő vállalatok kerülhetnek előtérbe, akár iparági (Best-in-Class) alapon.
* *ESG:* felelős környezeti, társadalmi és vállalatirányítási szempontok figyelembevétele (environmental, social, governance szavak kezdőbetűiből képzett mozaikszó).
* *EU EcoLabel*: kidolgozás alatt álló, a pénzügyi termékekre vonatkozó európai uniós ökocímke.
* *Fenntartható/ESG Index követés:* a befektetési stratégia egy típusa, az ESG index kosarának részbeni vagy teljes lekövetése.
* *Hatásbefektetés:* a befektetési stratégia egy típusa, olyan vállalatokba történő befektetés, amelyek tevékenységük révén pozitív hatást gyakorolnak a környezetre, társadalomra (például megújuló energia, elektromobilitás, fenntartható agrárium).
* *Kizárási politika/negatív screening*: a befektetési stratégia egy típusa, a környezetre és a társadalomra káros kibocsátók vagy teljes iparágak elkerülését célozza, elsősorban norma alapon.
* *Normatív szűrés:* abefektetési stratégia egy típusa,a társadalmilag felelős és környezetileg fenntartható vállalatokat pozitívan diszkriminálja a befektetések kiválasztásakor.
* *Részletes terméktájékoztató*: a portfólió részletes fenntarthatósági információit tartalmazó dokumentum.
* *Tematikus befektetés:* a befektetési stratégia egy típusa, olyan vállalatokba történő befektetés, amelyek tevékenysége a fenntartható fejlődés egy területére terjed ki (például fenntartható vízgazdálkodáshoz köthető különböző tevékenységet ellátó szervezetek).
* *URL:* webcím.
* *Zöld pénzügyi termék*: azon környezetvédelmi szempontokat szem előtt tartó termék (portfólió), amely közvetve vagy közvetlenül támogatja a környezetvédelmet.

**Az űrlap egyes mezői**

*38. mező: Top befektetések*

A pénzügyi termék öt legnagyobb befektetését, valamint azok arányát kell megadni. Az egyes befektetéseket pontosvesszővel kell elválasztani (például: Iberdrola 30%; Tesla 20%). Amennyiben a befektetések mögöttes alapok, úgy a mezőt a mögöttes alapok 5 legnagyobb befektetése alapján, arányosítva, az azokba befektetett értékkel kell kitölteni. A legkésőbbi időszakos jelentés által lefedett időszakra vonatkozó információk alapján, egy hónapon belül kell aktualizálni a mezőt.

*41. mező: Taxonómia rendeletnek való tervezett megfelelés százalékos arányban (földgáz és nukleáris energia kitettség nélkül)*

Az SFDR RTS 15., 19. cikke, valamint II. és III. melléklete alapján kell megadni a Taxonómia rendelet szerinti környezetileg fenntartható befektetéseket megvalósító eszközök minimum arányát. A terv adat módosítása esetén egy hónapon belül kell aktualizálni a mezőt. A mezőt százalékjel (%) nélkül kell kitölteni.

*42. mező: Taxonómia rendeletnek való aktuális megfelelés százalékos arányban (földgáz és nukleáris energia kitettség nélkül)*

Az SFDR RTS 55., 62. cikke, valamint IV. és V. melléklete alapján kell megadni a Taxonómia rendelet szerinti környezetileg fenntartható befektetéseket megvalósító eszközök arányát. A legkésőbbi időszakos jelentés által lefedett időszakra vonatkozó információk alapján, egy hónapon belül kell aktualizálni a mezőt. A mezőt százalékjel (%) nélkül kell kitölteni.

*46. mező: Árfolyam alakulására mutató URL*

A portfólió árfolyamának alakulását bemutató grafikon webcíme.